बगाजुलि कालिपुर ओन्सोलनि रोजा रोजा आबादारिफोरा दैनि आंखालजों दुखुनि खाफाल हमनांदों ।  जावले जावले फोरमायथिनायनि उनावबो जेंनाफोरखौ फोजोबनो नाजायाखै खुंथाइ गोहोनि सोरखारा ।  तामुलपुर जिल्ला भारत भुटान सिमा साखाथिनि बगाजुलि कालिपुर ओन्सोलनि 6 रोजानिबो बांसिन सुबुंफोरानो आबाद फोथाराव दैनि आंखालजों भुगिनांदों ।  एसे अखा हायोब्लानो भुटान हाजोनिफ्राय बोहैबोनाय दैया बांबोनानै बगाजुलि कालिपुर फारसे बान्दो थेनानै लाबोनायखौ सिफायलांङो ।  जायनि थाखाय आबाद फोथारा खरानजों रानलांनो हमदों ।  गायखानाय माइफोरा रानलांनो हमदों, हाफोरा गावस्रालांनो नागिरदों ।  से सप्ताहयावनो सानथाम सानब्रैसो बान्दोनि खामानियाव ओंखारनो गोनां जादों ।  आसाम सोरखार आरो बिटिआर सोरखाराबो रायजोफोरनि बे जेंनाखौ मिथिनानैबो सिरियै दं ।  नाथाय जेबो रोखोमनि राहा लानो नागिरनायखौ नुनो मोनाखै जायनि थाखाय गोथौयै दुखु मोननायखौ फोरमायथिदों ।  लोगोसेनो बगाजुलि कालिपुर ओन्सोल रायजोफोरनि बान्दोनि जेंनाखौ गोख्रों राहा लानानै जेंनाफोरखौ फोजोबनो सोरखारनि फारसे खावलायदों बान्दो कमिटिया । 